
Az Ipar 4.0 és Ipar 5.0 szempontrendszer SWOT elemzéssel való összevetése

Kulcsszavak: érettség; integrált; automatizáció; módszertan; technológia
TDK-dolgozatunkban az Ipar 4.0 és az Ipar 5.0 kialakulását, fogalmi hátterét, elemeit, valamint érettségi szempontrendszerét vizsgáljuk, ezt követően pedig részletezzük a SWOT elemzést. Összehasonlítjuk az Ipar 4.0-t és az Ipar 5.0-t egymással, majd az ebből kapott integrált szempontrendszert ütköztetjük a SWOT elemzéssel. Ezt követően az elméleti hátteret összevetjük a gyakorlati tapasztalatokkal, melyeket két vállalatnál végzett mélyinterjú során gyűjtöttünk és részletezzük, hogyan jelennek meg az említett elemzések a vállalatok életében. Dolgozatunk célja az Ipar 4.0-ból és az Ipar 5.0-ból egy integrált szempontrendszer kidolgozása, valamint annak feltárása, hogy ez az integrált szempontrendszer kiváltja a SWOT elemzés egy részét. Az Ipar 4.0 és Ipar 5.0 integrált szempontrendszer és a SWOT elemzés között a vállalat belső tényezőiben van több hasonlóság. A kutatásunknál alkalmazott mélyinterjúk során mindkét vállalatnál 3-3 releváns szakembernek tettük fel kérdéseinket, mely alapján sikerült az elméleti hátteret összevetnünk a gyakorlati tapasztalatokkal. Kutatásaink eredményeként megfogalmaztuk, hogy az Ipar 4.0 és Ipar 5.0 érettségi szempontok nagyrészt különböznek, de egy rendszerbe foglalhatóak. A SWOT elemzés több, mint 50%-át kiváltja az integrált Ipar 4.0 és Ipar 5.0 szempontrendszer. Az integrált Ipar 4.0 és Ipar 5.0 szempontrendszer a stratégiai tervezéshez nem elegendő, szükségesek még hozzá a SWOT elemzés egyes elemei is, ezért kidolgoztuk a mindhárom módszert integráló érettségi és fejlesztési menedzsment módszert. A kidolgozott, integrált módszer egyesíti a stratégiai és a technológiai (ipari forradalmak) érettségi és tervezési eszközeit. A kidolgozott, új menedzsment módszer validálásra került két vállalat esetén, megállapítható, hogy a vállalatok érettsége az integrált módszertannal kiértékelhető, azaz, az elméleti eredmények a gyakorlatban is jól alkalmazhatóak.



